Die hedendaagse ekonomistiese mensbeeld met die groot aksent op oorvloed en die konsumpsie daarvan dra wesenlik by tot die hedendaagse geestesgebrekkigheid. René Passet (1979, 2000, 2010) het dit in drie deeglike studies duidelik uiteengesit asook die implikasies daarvan vir menslike sosialiteit. Soos die tegnowetenskappe en die kognitivisme en verwante dissiplinêre oefeninge die medemenslikheid aftakel deur die gees af te takel, gebeur dit ook in die ekonomie. Die "ander" word 'n gebruiksvoorwerp, kliënt is die gesofistikeerde naam daarvoor. Dupuy (2012) met sy argumente teen "ekonomistifikasie" maak in hierdie verband sinvolle bydraes. Stiegler (2011a) bevestig hierdie gedagtes in sy "nuwe kritiek wat ook 'n nuwe denke is oor die politieke ekonomie" waarin hy die ekonomie van kontribusie teenoor die ekonomie van mededinging en uitbuiting beklemtoon. Bauman (2008) se behandeling en bespreking van die vraag of etiek 'n kans en 'n toekoms het binne die geglobaliseerde wêreld van verbruikers is hier van besondere belang.
Oor die inligtingwetenskappe het Liu (2004:3) interessante opmerkings te maak. Hy definieer die sogenaamde "koel" in sy Laws of cool binne die konteks van sy studie van die etos van die kontemporêre kenniswerker as "die tegno-informatiese verdwyningspunt van kontemporêre estetiek, psigologie, moraliteit, politiek, geestelikheid, en alles". Met hierdie stelling in gedagte moet 'n mens beslis "die kultuur van informasionalisme" van Castells sien as die kultuur waarbinne gees geen "blyplek" meer het nie. Dit bring ons uit by Lash (2002) vir wie daar sekerlik geen plek vir geestelikheid in die inligtingtyd bestaan nie, veral wanneer hy van Syn ontslae raak deur dit eenvoudig te rangeer tot 'n item op die wentelbaan van inligtingnetwerke wat ook die vraag laat waarom nog hierdie plekkie daaraan toeken en dit selfs met 'n hoofletter vereer?